عنوان :.
استحصالی ٹیکس کا خاتمہ - عدل ترقی اور فلاح کے لیے زکوٰۃ پر مبنی نظام


‎
‎
‎ہمارے پیارے ملک " اسلامی جمہوریہ پاکستان" کا مطلب کیا ؟ "لا الہ اللہ " ۔ جس کی رگوں میں اسلام کا خون دوڑتا ہے جس کی مٹی میں ہمارے شہداء کا خون بستا ہے ، تو کیا یہ صرف نام کا ہی اسلامی ملک ہے ؟ یا اس میں واقعی اسلامی قوانین پر عمل کیا جاتا ہے؟ 
‎ہم بچپن سے اپنے نصاب کی کتابوں میں ایک لائن پڑھتے آئے ہیں کہ "دن بدن امیر ،امیر سے امیر تر اور غریب، غریب سے تر ہوتا جارہا ہے ۔۔۔  یہ صرف سطر نہیں ایک حقیقت ہے ۔ 
‎
‎بڑھتی مہنگائی غریب عوام کا خون نچوڑ کے رکھ رہی ہے ۔  معاشرے میں غیر منصفانہ نظام غریب عوام کو مزید غربت سے دوچار کررہا ہے ۔ عوام پر بے جا ٹیکس کا دباؤ اسے اوپر اٹھنے ہی نہیں دے رہا ۔ لوگ قرض اٹھانے پر مجبور ہوچکے ہیں ۔ عوام سے وہ وہ ٹیکس لیے جاتے جن کے ان کو سہی سے نام بھی معلوم نہیں ہے ۔ کبھی سیلز ٹیکس ، کبھی انکم ٹیکس کبھی پراپرٹی ٹیکس کبھی یہ ٹیکس کبھی وہ ٹیکس غرض بیچارے غریبوں کو معلوم بھی نہیں ہوتا کہ وہ ٹیکس کے نام پر کونسا جرمانہ بھر رہے رہیں ۔ لیکن یہ بات کیوں ہے کہ اس سے امیر طبقے کو کوئی فرق نہیں پڑ رہا ،ایسا کیسے ممکن ہے؟ اس بات کی وضاحت کے لیے ایک مثال بیان کروں تو یوں ہوگی کہ اگر ایک شے کی قیمت سو روپے ہے تو وہ شخص جس کے پاس ہوں گے ہی سو روپے اسے زیادہ فرق پڑے گا یا وہ شخص جس نے ایک ہزار میں سے سو روپے دینے ہوں انہیں فرق پڑے گا ؟ یہی حال ملک کی معاشی حالات کا ہے ۔  یہاں غریب کی جھونپڑی کا بل ںھی اتنا ہی آتا جتنا ایک امیر کے محل کا آتا ہے۔  ملکی خزانے غریبوں کے خون سے بھرا جارہا ہے اور ہم خاموش ہیں ۔۔۔۔ خودکشی بڑھتی جارہی ہے اور ہم خاموش ہیں۔۔۔ لوگ کہتے ہیں خودکشی حرام ہے اسکا بہت عذاب ہے لیکن میں یہ سوچتی ہوں کہ ۔۔۔۔ اگر حرام مرنے والے کو عذاب ہے ۔۔۔ تو ان لوگوں کا کیا حال ہوگا جنہوں نے کسی کی زندگی اتنی عذاب کردی کہ اس نے حرام موت کا راستہ اختیار کر لیا ۔۔۔۔ خیر۔۔۔۔۔۔۔
‎امیر لوگ کبھی رشوت خوری ، کبھی سفارش اور کبھی اپنے وسائل کا استعمال کرکے ٹیکس سے جان چھڑا لیتے ہیں لیکن نہ غریب کے پاس پیسہ ہوتا نہ وسائل اور وہ اس چکی میں پس کے رہ جاتا ہے ۔۔ 
‎
‎استحصالی ٹیکس دراصل معاشرے کے لیے ایک ایسا کینسر ہے جو دن بدن پھیلتا جارہا ہے اپنی جڑیں بڑھاتا جارہا ہے اور ہمیں معلوم تک نہیں ہو پارہا ۔ بجلی کے بل سے لے کر ماچس کی ڈبی تک ہمیں ٹیکس کے نام پر ایک زہر دیا جارہا جو ہمارے ملک کو قطرہ قطرہ کر کے پلایا جارہا ہے اور جس سے عوام میں بدحالی عام ہورہی ہے ۔۔۔۔ 
‎ایسا کب تک ممکن ہے؟ 
‎کیسے اس سب کو بدلاجاسکے تاکہ  جو ہم نے برداشت کیا وہ ہماری نسلیں نہ کریں ۔۔۔۔۔
‎اب بات یہ کہ اس نظام سے کیسے پیچھا چھڑایا جائے کیسے اس غیر منصفانہ نظام کو درست کیا جائے ۔۔۔ یہ ایک بہت بڑا سوال ہے ۔۔۔ کیسے استحصالی ٹیکس کے نظام کو بدلا جا سکے ؟ چونکہ ہم ایک اسلامی ریاست ہیں تو یہاں نظام بھی اسلامی ہونے چاہیے ۔۔ اسلام نے ہمیں زکوٰۃ کا راستہ دکھایا ہے۔۔ یہ راستہ آج سے ہزاروں سال پہلے سے موجود ہے لیکن ہم ہی نہیں دیکھ پارہے یا شاید ہم نے کبوتر کی طرح آنکھیں بند کررہھی ہیں ۔۔۔۔۔۔۔اگر معاشرے میں استحصالی ٹیکس کا خاتمہ کرکے زکوٰۃ کا نظام رائج کیا جائے تو غریب کی رات بھی پیٹ بھر کے گزرے گی ۔ 
‎  زکوٰۃ کے لغوی معنی پاکیزگی ، نشوونما پانا جبکہ شرعی لحاظ سے یہ اسلام کا تیسرا بڑا اور اہم رکن ہے ۔۔ یہ ہر مسلمان پر فرض ہے ۔ مال کا ایک خاص حصہ  مستحقین ، غربا کو دینا ہر مسلمان پر فرض ہے ۔ 
‎اس کی اہمیت کا اندازہ اس بات سے لگائیں کہ اللّہ تعالیٰ نے قرآن مجید میں 32 مرتبہ زکوٰۃ کا ذکر کیا ہے ۔ نماز اور زکوٰۃ کو قرآن مجید میں ساتھ ساتھ بیان کیا گیا ہے ۔
‎" نماز اور زکوٰۃ کا حکم قرآن میں بار بار آیا ہے، جیسے سورہ بقرہ کی آیت 43 میں ہے:
‎
‎ "اور نماز قائم کرو اور زکوٰۃ ادا کرو اور (نماز میں) جھکنے والوں کے ساتھ جھکو"
‎ایک اور جگہ ارشاد باری تعالیٰ ہے۔۔۔
‎سورہ المزمل (73:20) کی آیت میں ہے: 
‎
‎"اور نماز قائم کرو، زکوٰۃ دو، اور اللہ کو اچھا قرض دو"
‎ 
‎اسلام کے مطابق زکوٰۃ کی حد (نصاب) وہ کم از کم مالیت ہے جس پر زکوٰۃ فرض ہوتی ہے، جو سونے کے لیے 87.4 گرام یعنی تقریباً 7.5 تولے اور چاندی کے لیے 612.36 گرام یعنی تقریباً 52.5 تولے کے برابر ہوتی ہے، جس پر 2.5% کی شرح سے سالانہ ادائیگی ضروری ہے، یعنی مال پر ایک قمری سال گزرنے کے بعد اگر یہ مقدار ہو تو زکوٰۃ واجب ہوتی ہے، جس کا موجودہ وقت میں روپے میں حساب لگایا جاتا ہے. 
‎اس کے علاوہ وہ رقم جو سونے یا چاندی کے نصاب کے برابر ہو، یا اس سے زائد ہو، جیسے بینک بیلنس،کاروبار کے اثاثے، وغیرہ. 
‎‎زکوۃ نہ صرف غریبوں کی مدد کرتی بلکہ یہ ہمارے مال کو بھی پاک کرتی ہے ۔۔ یہ ہر مسلمان پر فرض کی گئی ہے اور اگر ملک میں باقاعدہ طور پر زکوٰۃ سے منسلک احکامات اور قوانین رائج کردیے جائیں تو ملک میں استحصالی ٹیکس کے نظام کو بدلا جاسکتا ہے۔ 
‎
‎آخر ہے کیا  ہے یہ استحصالی ٹیکس ؟ 
‎
‎
‎استحصالی ٹیکس کا نظام دراصل وہ غیر منصفانہ معاشی نظام ہے جس میں عوام پر بالواسطہ یا بلاواسطہ ٹیکسں کی زیادتی کی جائے جس سے امیروں کو تو خاص فرق نہیں پڑتا البتہ غریب طبقہ بری طرح متاثر ہوتا  ہے ۔ 
‎
‎اب زکوٰۃ کیسے اس نظام کو قابو میں لا سکتی ہے ؟ یہ ایک اہم سوال ہے کیونکہ بے شک ہم ایک اسلامی ریاست ہیں  لیکن ہم صرف اسلام کو درس دینے کی حد تک رکھتے ہیں لیکن جہاں اس پر عمل کرنے کی بات آتی وہاں ہمارا ایمان ڈگمگانے لگ جاتا ہے ۔ 
‎معاشی بدحالی ، بے روزگاری ، پیداوار میں کمی ، آمدن میں کمی ، رشوت ، ٹیکس چوری ، سفارش وغیرہ جیسے مسائل غریب عوام کو روز بروز غربت کے دلدل میں غرق کرتے جارہے ہیں ۔ ان سب کا حل بہت پہلے ہی ہمیں اللہ تعالیٰ نے دے دیا تھا لیکن ہم اس میں یہ کہہ دیتے کہ ایسا ممکن نہیں ہے ۔۔ ٹھیک ہے زکوٰۃ کو ایک عبادت کے طور پر دیکھو تو ٹھیک لیکن اس سے ریاستیں نہیں چل سکتیں ۔۔۔ 
‎کیوں نہیں چل سکتیں ؟ 
‎جب ہم ایک چھوٹے بچے کی ٹافی سے بھی ٹیکس اکٹھا کرسکتے تو زکوٰۃ سے ریاست میں بہتری کیوں نہیں لاسکتے؟ 
‎اگر ہم ایک ایسا قانون بنائیں جس میں حکومت ٹیکس کا نظام ختم کرے اور  ایمانداری کے ساتھ تمام امیر طبقوں کی دولت پر شرعیت کے اصولوں کے مطابق زکوٰۃ اکٹھی کر کے اس سے غریب طبقوں کو فراہم کرے انہیں روزگار کے مواقع فراہم کرے اور ان کے وظیفے مقرر کرے انکے لئے تعلیم مفت رکھے تو ملک سے غربت کا خاتمہ ممکن ہے ۔۔۔
‎
‎اس سلسلے  ایسے ادارے قائم کریں جہاں پر باقاعدہ ڈیجیٹل ریکارڈ کے ذریعے اس بات کو یقینی بنایا جائے کہ زکوٰۃ کی رقم مستحق لوگوں تک ہی پہنچ رہی ہے ۔۔۔ 
‎
‎اب  یہاں یہ اعتراض کیا جاتا ہے کہ جدید ریاستیں صرف زکوٰۃ سے نہیں چل سکتیں۔ ہمارے دماغوں میں وہی مغربی کیڑا موجود ہے جو ہمیں شرعیت پر چلنے نہیں دیتا جبکہ ایسا نہیں ہے ۔ ۔۔۔۔ بلکہ حقیقت یہ ہے کہ زکوٰۃ کو دیگر غیر استحصالی ذرائعِ آمدن (جیسے ریاستی اثاثوں کی آمدن، قدرتی وسائل، اور خدمات کے معقول چارجز) کے ساتھ ہم آہنگ کر کے ایک مضبوط مالی ڈھانچہ تشکیل دیا جا سکتا ہے۔ اصل مسئلہ صرف نیت کا ہے ۔۔اسی لیے تو اعمالوں کا دارومدار نیتوں پر رکھا گیا ہے۔۔۔۔۔۔ 
‎یہاں کچھ لوگ یہ کہیں گے کہ ہماری زکوٰۃ سالانہ بینک کے ذریعے کاٹی جاتی ہے ہمارا فرض تو پورا ہوگیا ۔ ٹھیک ہے مان لیا کٹ گئی زکوٰۃ لیکن کیا آپ کو واقعی معلوم ہے کہ وہ زکوٰۃ کہاں بھیجی جاتی ہے ؟ کیا واقعی مستحقین تک پہنچ رہی ہے یا حکومتی خزانوں کو بھرا جارہا ہے؟ اس سلسلے میں کیا کیا جائے ؟ کیسے مستحق لوگوں کو دی جائے ؟ یہاں پھر یہ سوال جنم لیتے ہیں ۔۔۔
‎
‎اب ایک مسئلہ یہ بھی ہے کہ کیسے معلوم کیا جائے کہ کون زکوٰۃ کا مستحق ہے کون نہیں ؟ اس کا جواب بھی قرآن مجید میں موجود ہے ۔
‎
‎
‎
‎ارشاد باری تعالیٰ ہے :
‎
‎إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللّهِ وَابْنِ السَّبِيلِ فَرِيضَةً مِّنَ اللّهِ وَاللّهُ عَلِيمٌ حَكِيمٌO
‎
‎(التوبہ، 9 : 60)
‎
‎’’زکوٰۃ تو صرف ان لوگوں کے لئے جو محتاج اور نرے نادار (مسکین) ہوں اور جو اس کی تحصیل پر مقرر ہیں اور جن کے دلوں کو اسلام سے الفت دی جائے (اسلام کی طرف مائل کرنا ہو) اور (مملوکوں کی) گردنیں آزاد کرنے میں اور قرض داروں کو اور اللہ کی راہ اور مسافر کو، یہ ٹھہرایا ہوا (مقرر شدہ) ہے اللہ کی طرف سے اور اللہ علم و حکمت والا ہے‘‘۔
‎
‎اس آیت مبارکہ میں آٹھ مصارفین کا ذکر موجود ہے۔
‎
‎ فقراء۔                                                           	
‎مساکین۔                                                        	
‎عاملین زکوٰۃ (زکوٰۃ اکٹھی کرنے والے)۔                  	
‎مؤلفۃ القلوب۔                                                   	
‎غلام کی آزادی۔                                                 	
‎مقروض۔                                                          	
‎فی سبیل اللہ۔                                                   	
‎مسافر۔                                                            	
‎‎قرآن کریم میں زکوٰۃ کے یہ آٹھ مصارف ذکر ہوئے ہیں احناف کے نزدیک ان میں سے کسی بھی مصرف میں زکوٰۃ دینے سے ادائیگی ہوجائے گی اور دینے والا دینی فریضہ سے سبکدوش ہوجائے گا۔ خواہ ایک پر صرف کرے خواہ دو پر خواہ زیادہ پر یہ اس کے اپنے اختیار میں ہے۔ اگر حکومت ایسے ادارے قائم کرے یا ڈیجیٹل طریقوں کو استعمال میں لاکر ایسے قوانین و ضوابط قائم کرے جس سے یہ آٹھ مصارف جو قرآن مجید میں موجود ہیں کہ جن پر زکوٰۃ فرض ہے ان تک زکوٰۃ باقاعدہ طریقہ سے پہنچ سکے۔
‎  زکوٰۃ کا نظام قائم ہونے سے نہ صرف غربت میں کمی واقع ہوگی بلکہ اس سے معاشرے میں بڑھتے جرائم بھی کم ہوں گے ۔ غربت نے غریب عوام کو چوری جیسے جرائم کرنے پر مجبور کیا ہے ۔ بہت سے ایسے لوگ ہیں جو پیشہ ورانہ چور نہیں ہوتے لیکن انہیں انکی غربت یہ قدم اٹھانے پر مجبور کرتی ہے۔
‎ حضرت علی رضی اللہ تعالیٰ عنہ کا قول مبارک ہے کہ "جب کوئی بھوک کی وجہ سے چوری کرے تب چور کے نہیں حکمران کے ہاتھ کاٹو "
‎ہمارا دین ہمیں جو سیکھاتا اگر ہم سیکھ لیں تو آخرت تو سنورے گی ہی لیکن زندگی کی مشکلات بھی کم ہوں گی ۔ 
‎زکوۃ کو بینکوں کے ذریعے نہیں بلکہ اس کے لیے الگ سے کمیٹی تشکیل دی جائے جو محض زکوٰۃ کو وصول کرنے سے تعلق رکھے اور انہیں مستحق لوگوں تک پہنچانے کی ذمّہ دار ہو ۔ 
‎
‎کسی زمانے میں آزاذی بھی ناممکن لگتی تھی لیکن جب کلمہ طیبہ کو بنیاد بنایا تو ہمیں یہ "پاکستان" نصیب ہوا تو سوچیں اگر ہم ان اب بھی اللّہ کے حکم مان کر عدل و انصاف کے ساتھ زکوٰۃ کو عام کریں تو ملک کو کامیاب ہونے سے کوئی روک نہیں سکتا ۔ 
‎آخر میں بس اتنا ہی کہنا چاہوں گی کہ یہ سب اتنا آسان نہیں ہے ۔۔ لیکن اتنا مشکل بھی نہیں ہے ۔۔ ہر کام" کرنے" سے ہوتا ہے اور جس کام کا حکم اللّہ نے دیا ہو اس میں پھر "ناممکن " کی گنجائش نہیں رہتی ۔  یہ بھی سچ ہے کہ حکومت اس سلسلے میں خاموش نہیں بلکہ گونگی بہری ہے ۔۔۔ لیکن اگر حکومت اس سب میں عمل نہیں کررہی تو  ہم اور آپ  اپنے طور پر آس پاس نظر دوڑائیں اور دیکھیں کہ کون ہے جسے آپکی  مدد ،آپکی زکوٰۃ یا صدقات کی ضرورت ہے۔۔ کیونکہ بروزِ قیامت حساب صرف حکومت کا نہیں ہر انسان کا ہونا ہے۔۔۔ ہم حضرت عمر رضہ جیسے حکمران تو چاہتے ہیں پر کیا ہم ویسی قوم بھی ہیں جیسی ان رضہ کی قوم تھی؟ 
‎ذرا نہیں پورا سوچیں ۔۔۔!
‎
از قلم ــــــ میمونہ بتول 
‎
